amanoisuno/poet huggingface dataset:
敘倫五言二十首  其一○ 劉克莊
晨膳嫌羹薄，寒機怪織遲。阿家語新婦，汝有作家時。
敘倫五言二十首  其一一 劉克莊
澄少危加杖，平肥亦食糠。劉郎豁如者，轑釜未能忘。
敘倫五言二十首  其一二 劉克莊
太傅風流祖，親朋共手談。元來碁有智，輸墅與羊曇。
敘倫五言二十首  其一三 劉克莊
難泯同胞好，每因長舌疎。若能諧婦姒，九世可同居。
敘倫五言二十首  其一四 劉克莊
田蚡坐東向，貴加諸父兄。請渠觀涑水，不敢齒耆英。
敘倫五言二十首  其一五 劉克莊
張陳翻覆易，管鮑始終難。帝腹容加膝，劉郎尚歲寒。
敘倫五言二十首  其一六 劉克莊
少全。若論死生無愧怍，幅巾豈不勝貂蟬。
懷舊 劉克莊
蚤從南浦晚南塘，二老聯翩返帝旁。天上慶雲誰屬和，斗間紫氣久無光。已埋玉樹難扶起，所寶銀鈎永襲藏。老去悲懽排遣盡，猶於師友未能忘。
晨起 劉克莊
雞唱鴉啼攪曉眠，起煨田舍火爐邊。天寒雪閉袁安戶，歲惡江通魯望田。已返山林全晚節，勿煩郡國禮高年。老臣久不陪朝謁，猶記稱觴玉座前。
夢回 劉克莊
跳出槐安有底忙，何須更待熟黄粱。牙籤載返善和宅，手板抽回政事堂。效玉川生稱銳漢，愛楊處士號憨郎。山中豈不差岑寂，猶勝人間臭腐腸。
春日即事六言  其一 劉克莊
椒酒桃符改舊，麥芒菜甲懷新。東皇太乙用事，不能粉飾陳人。
春日即事六言  其二 劉克莊
藻密難呼金鯽，柳疎未囀黄鸝。華髮無重黑理，燒痕有再青時。
□□□□ 劉克莊
□□□□□□□，□□□□□□□。□□□□□□室，殿耆英社獨靈光。錦袍爭看前供奉，白髮誰憐老遂良。叢稿如山千載後，尚堪拈出補詩亡。
得閒 劉克莊
準敕放還山，祈閒果得閒。直令舂廡下，也勝乞墦間。子美雖存闕，淵明且閉關。遥憐早朝者，推枕恐催班。
立春 劉克莊
綵勝矜時節，其如兩鬢皤。所欣解餘凍，已覺扇微和。牧豎眠吹笛，漁翁起曬簑。土牛蹄角赤，休咎果如何。
次韻寄題建陽馬氏亦樂園 劉克莊
匹如迂叟洛中園，花竹依稀五畝寬。梧樹參天棲鳳集，檜根入地蟄龍蟠。翁求真樂希顔子，世著清名慕邴丹。身是雙溪前令尹，勝遊蹉過不曾觀。
得歸 劉克莊
叔夜形骸已不堪，安能扶曳事朝參。添千莖雪希臨鏡，省一條冰細署銜。續補亡詩存古意，廣崇有論矯清談。暮年堅壁惟東澗，老子方渠未免慙。
和鄉守趙計院燈夕韻 劉克莊
厨傳終年省餞迎，萬金難買上元晴。首龡豳俗祈年雅，遥和堯民擊壤聲。庭少缿筩知訟息，邊無刁斗喜時平。雌堂清苦倡優拙，姑扇仁風慰物情。
閑居 劉克莊
納履歸來六載强，身閒冷看世人忙。遠公有酒邀蓮社，錄事無資助草堂。柿被鳥殘分亦好，李爲螬食咽何妨。春山何處無薇蕨，更不須求辟穀方。
次韻竹溪中書重脩縣橋二首  其一 劉克莊
古者役人常以冬，據經端自紫薇公。杠輿梁涉猶徒步，龜筮民從見大同。不假洛陽抱橋蠣，宛如震澤卧波虹。春江浩渺風濤急，方待先生濟不通。
次韻竹溪中書重脩縣橋二首  其二 劉克莊
仲秋鳩僝迄窮冬，鉅麗依稀似蔡公。濡足幾年通國病，肯心一片有誰同。人言此慶鍾雙鳳，天落其成見兩虹。不是坡仙捐寶带，此橋安得往來通。
休致 劉克莊
休致後欣榮念薄，利名中伏禍機深。藺卿反僅能全璧，疏傅歸纔有賜金。福過安知銜穢韈，朝回猶嘆負香衾。山中猿鶴休猜怪，方表先生鐵石心。
憂愛 劉克莊
脫髮清晨雪滿簪，把茅不恨入山深。安能更作皺眉事，但可聊爲擁鼻吟。鞭算難權鹿皮幣，害藏誰發褭蹏金。暮年未敢忘憂愛，喜聽三邊奏凱音。
題雜書卷六言三首  其一 劉克莊
小雅衰周所作，二南治世之音。子虛失之誇大，太玄文以艱深。
題雜書卷六言三首  其二 劉克莊
論篤惟昌黎伯，史法止太史公。誰云孔墨道二，但見聃非傳同。
題雜書卷六言三首  其三 劉克莊
若稽古至三萬，道德經亦五千。俗學見皮膚止，聖處非口耳傳。
碧溪草堂六言二首  其一 劉克莊
雖無百官宗廟，薄有先人田廬。子云飯疏飲水，通也彈琴著書。
碧溪草堂六言二首  其二 劉克莊
素隠非君子志，獨樂豈賢者心。邀陶陸投蓮社，放山王入竹林。
次韻竹子彬五言二首  其一 劉克莊
甫暮書窗黑，俄瞻貫月虹。真知今絕少，好本古來同。孤壘吾無拔，偏師汝策功。暗投可借許，留取和重瞳。
次韻竹子彬五言二首  其二 劉克莊
短章足光怪，夭矯暮天虹。俗子仙凡判，詩人伎倆同。君奚慙有道，吾欲訪無功。肉眼非弘景，何由見碧瞳。
有感 劉克莊
我與昔賢生異世，晝思夜夢兩微茫。掉頭隨霧入東海，被髮乘風下大荒。仙伯已尋丹竈地，武皇亦返白雲鄉。惟應詩卷留天地，寶氣雖埋斗有光。
公論 劉克莊
公論無過月旦評，吾衰安敢主鄉盟。觸蠻力勸休爭戰，猿鶴相安不怨驚。髧彼兩髦呼作友，長吾一日敬爲兄。前身定是徐先輩，延壽溪頭了一生。
湯熨 劉克莊
湯熨沉綿彌半載，未嘗寸步出村居。登翹材舘多新貴，歸善和坊守舊書。有客嘲楊雄拓落，無人問李白何如。腐腸端爲肥膿爾，且課畦丁力灌蔬。
蚊蠅五言一首 劉克莊
蚊集殊難散，蠅驅已復回。偏能侵枕簟，尤喜敗樽罍。恰則噬臍去，何曾洗足來。化工生育爾，豈不甚仁哉。
謝春谷畀地  其一 劉克莊
當年草草掩泉扃，家集年深失坎銘。後裔澆松難盥薦，先君易簀尚丁寧。誥頻燎土知天定，笏已堆床見地靈。便築精廬陳像設，大書山券刻碑廳。
謝春谷畀地  其二 劉克莊
微似錐刀亦苦爭，使君諾重萬金輕。希夷不以山分客，太傅曾將墅乞甥。季世炎凉幾市道，古人生死見交情。與公到老宜同社，倡率鄉人遜畔耕。
少陵子 劉克莊
驥子熊兒俱早慧，可憐失教遂紛紛。馿邊雞柵猶云可，文選安能勝魯論。
昌黎子 劉克莊
渥洼駒孰非龍種，丹穴雛皆是鳳毛。却怪韓公産韓昶，不如枚叔有枚皋。
觀社行 劉克莊
吾家世南折簡呼，有日曷不見子都。牽衣况復幼吾幼，閉戶大似愚公愚。鮮粧袨服出空巷，鈿車綉轂來塞塗。展烏絲欄擁小玉，設錦步障盛綠珠。爾時病叟亦隨喜，携添丁郎便了奴。非惟兒童競嗤笑，更被傀儡傍揶揄。平生不識琥珀枕，况敢擊碎珊瑚株。□言香火埒蔣霍，漸覺風俗侔徽衢。一國若狂孰醉醒，宋玉奚必譏登徒。殺牛欲賽西鄰祭，苦狗翻哂東門儒。恍然墮在化人境，又似跳入仙翁壺。麟臺學士固窮者，歲晚與婦爭褌襦。獨餘太乙舊藜杖，夜窗炯炯供清矑。平明踐淖行百里，輕快勿假靈壽扶。安石出山不免耳，德公入州破戒無。矧君口素銜清議，紛紛諂子愁斧誅。如齊而觀竊未喻，或曰有心擊磬乎。君如精金豈易鑠，十年風雪慣饕虐。粵人自昔尚巫鬼，魯俗何曾廢儺較。渠能七步追險韻，聊復一吸空罰爵。北風清塵宿泥乾，西日漏光陰雲駮。邊頭刁斗幸小休，棚上鼓笛姑同樂。苦吟久無王官采，盡言深恐朋友數。君豪盛氣欲迴瀾，吾衰袖手觀返壑。荔蕉堪薦神送迎，葵棗勿妨農烹剝。剛腸憤發論尤健，枵腹冥搜詩轉惡。先持一事試靈君，敢問何年相王朴。
再和 劉克莊
陌頭俠少行歌呼，方演東晉談西都。哇淫奇響蕩衆志，瀾翻辨吻矜羣愚。狙公加之章甫飾，鳩盤謬以脂粉塗。荒唐夸父走棄杖，恍惚象罔行索珠。效牽酷肖渥洼馬，獻寶遠致崑崙奴。豈無蘋藻可羞荐，亦有黍稷堪舂揄。臞翁傷今援古誼，通國爭笑翁守株。孔門高弟浴沂水，堯時童子謠康衢。揚觶姑欲退觀者，鳴鼓本非攻吾徒。亦如曼倩負逸氣，呵斥佞倖驚侏儒。於時後村茅柴熟，先生滑稽腹如壺。雖無謝郎玉帖鐙，幸有幼安布裙襦。未妨優場開口笑，亦恐藥市逢方矑。更闌漫與通德語，醉倒聊遣宗武扶。幽冥茫昧莫致詰，石言神降果有無。翁云天公施罪福，亦如王者行賞誅。巫咸可使詛楚否，泰山曾不如放乎。况今民脂積消鑠，洋洋如在寧助虐。貧婦鮮能具複禈，貴人何必誇重較。九重深喜農扈豐，五等超加社公爵。更宜速飛臈前白，仍爲潜驅山中駮。除人大患捍大災，與民同憂可同樂。翁之用心極惓惓，余於致福未數數。因思揮金猶糞土，奚異棄物捐溪壑。神聽聰明靡僭濫，詔書溫厚戒椎剝。重華漁稼茅茨儉，大禹疏鑿衣服惡。誰歌此詩送且迎，共挽澆風還太朴。
三和 劉克莊
花籃果擔更噭呼，巾㡚絢爛車騎都。民多逐末少重本，神豈護短仍憑愚。厥初捧楬土與木，繼以刀割俄香塗。垂旒絕類河求弁，照乘得匪龍獻珠。嘗聞鄴令沉巫嫗，未必顧劭資髯奴。阮瞻著論現變怪，羅支送客逢揶揄。紛紛誅賄及編戶，往往求福于朽株。酒肉如山鼓笛譟，塵飛不見四達衢。世無孟子衛吾道，河汾先生亦聖徒。記蜡之俗通上古，舞雩之詠傳先儒。于時遊者未濫觴，操携不過卮與壺。廼今城郭盡衣錦，肯信田里寒無襦。譬如銀海偶生翳，忽逢金篦爲刮矑。又若衆人餔糟醉，壯哉欲以一手扶。餘力矢詩來挑戰，邾卑鄫陋素備無。明鬼首破異端惑，觀社兼奮直筆誅。夜出偏師斫其壘，以杖擊地何神乎。摧鋒始欲恣凌鑠，歛兵除戒無暴虐。靜思神理幽而玄，孰若孔道昜且較。更闌市罷欲棲烏，人出空巷堪羅爵。□□□□□□□，饗衆共烹君夫駮。□□□□□□□，□□□□□□樂。風調已兆王道行，霰集預占祥瑞數。先生置之勿復談，遂事往矣舟移壑。街頭新醅賤如水，孕魚可鱐蠔可剝。祝史懷肉厭苾芬，鄰翁邀飲任草惡。獨慙絕唱難追攀，如以美玉博鼠朴。
四和 劉克莊
手援鍪弧先奮呼，盛氣直傳入國都。屈盤硬語押險韻，有似兵家使詐愚。專場自矜觜距黠，覆軍詎意肝腦塗。堂堂老將號令肅，中營外柵如聯珠。曾呼項羽作豎子，亦斥李陵爲降奴。彼望麾幢已披靡，此遺巾幗聊揶揄。深藏區脫避石矢，密設鹿角埋樁株。始猶哆口學張籍，俄乃掩面如唐衢。毋庸奏凱論功級，且可按甲休師徒。獻俘奚異獲長狄，諱敗謹勿書朱儒。君家人物盛典午，或披鶴氅擊唾壺。坐觀士稚無鎧仗，冷笑群謝皆袴襦。安知出奇電雹速，靡待掩耳并瞬矑。再衰三竭乃引去，裹創飲血自捄扶。鐵鎗漫留姓名在，玉麈有益成敗無。憑軾姑與君王戲，棄甲宜按軍法誅。嘗聞匹夫不可狃，蜂蠆有毒况國乎。嗟余久矣精銳鑠，驅使不禁詩酒虐。蟬嘶今懶事章句，鯨吸舊寧論升較。磨石胡庭要勒銘，策勳轅門因舍爵。備嚴豈慮偏師攻，理到何妨異議駮。周公尚存祓禊禮，子貢詎知觀蜡樂。祈年卜稼信當務，崇飲飾游不宜數。弟子服矣鳴吻悲，似聽於菟嘯風壑。寒墐戶牖不敢窺，顧惜牀廬愁見剝。志士之願在時清，窮人所憂惟歲惡。但當擊缶賽蠶官，一壺村酒醉楊朴。
五和 劉克莊
少時弓旌頻招呼，北走淮水東陪都。行衡周覽楚峰秀，游桂頗笑秦城愚。簪山带水雖絕境，羊腸魚腹真畏塗。南轅亦涉尉佗境，烏覩所謂陽燧珠。何煩安車遣使者，自有弱馬從奚奴。豈惟客與賓戲笑，里胥亭長交揶揄。曉露自開木槿花，春風不到枯松株。東家夫子吾畏友，同時失脚青雲衢。居然牽聯入詩社，未肯落托稱酒徒。似曾漢廷招兩生，誰謂魯國惟一儒。貴重羊裘比蟬冕，夸詫齏甕侔冰壺。拂衣久拋青綾被，還珠併却紅羅襦。向來泉湧屬文思，老去霧隔觀書矑。隨州城堅未易破，南都壁峻那須扶。羨君繭紙序遊覽，亦或麈尾談虛無。人言名士少實用，天子宰臣未斥誅。憐才不勝欲殺者，加罪豈患無詞乎。十夫衆口能撓鑠，彼讒譖于蜂蠍虐。安知書生事鉛槧，亦若輪人爲軫較。殘編尚爾守鐵檠，破硯詎必磨銅爵。甫也尤賞白清新，籍輩妄譏愈雜駮。機鋒相觸毋庸避，鼓旗傍譟亦一樂。識字信爲憂患始，作文尤忌悲哀數。暮年已學鷦巢林，徂歲無異蛇赴壑。爐中榾柮聊檀欒，門外爆竹任偪剝。歸耕何幸逢米賤，息陰本自嫌木惡。猶能談笑走詩筒，絕勝辛苦編制朴。
次竹溪所和薛明府鏡中我詩三首  其一 劉克莊
搔白髮翁疑是假，對青銅鏡認爲真。影形本合成同體，夢覺俄分作二人。歡至不期開口笑，愁來相對捧心顰。可憐怛化貪生者，芻狗元身學出神。
次竹溪所和薛明府鏡中我詩三首  其二 劉克莊
物我乖離果孰親，色空捏合本非真。金狨馬上慙窮相，玉鏡臺中識幻人。南北宗禪皆具眼，東西施貌各含顰。眉間一點元無喜，頰上三毛豈有神。
次竹溪所和薛明府鏡中我詩三首  其三 劉克莊
幪以衣冠類孫叔，被之簑笠即玄真。未知這漢爲誰子，如客他鄉喜故人。皓白相看雙鬢禿，丹青偏寫兩眉顰。吾聞四大皆虛假，曾向聃書悟谷神。
賀黄察院 劉克莊
自從慶曆親除後，直到咸淳第四年。當道豺應驚破膽，通天狐不敢垂涎。豸冠本古觸邪義，麟筆它時責備賢。八十九翁盲且耄，有徂徠頌獻無緣。
題福清薛明府太平禾圖 劉克莊
聞說琴堂似水清，天公産瑞告西成。宛如唐叔稱同穎，未羨相如詫一莖。岳牧定應圖畫進，朝家曷有璽書旌。儂詩社舞村歌爾，讓紫薇郎作頌聲。
次韵黄景文投贈三首  其一 劉克莊
身如倦翼晚知還，且免羣兒謗務觀。官酒灰多寧勿飲，監書字大亦難看。頌稱吉甫宣王美，帖報殷生宰相安。近世風流惟賀八，脫朝冠去著黄冠。
次韵黄景文投贈三首  其二 劉克莊
記聞荒落語詹諄，慚愧吾儕肯問津。未必夜深埋雪者，得如春暮舞雩人。師揚執戟玄猶白，學衛夫人字逼真。跳出{囪頁}門殊未得，堪憐老却苦吟身。
次韵黄景文投贈三首  其三 劉克莊
誰道樗翁未苦衰，强扶鶴膝自支持。無閑心力篆雕賦，下死工夫鍛鍊詩。諸友多遷幽谷木，此郎今借上林枝。暮齡喜讀君章句，平易中間伏怪奇。
挽吳君謀少卿二首  其一 劉克莊
昔爲樞掾侍延英，驀聽臚傳第一聲。仙籍香浮廣寒殿，奏篇紙貴洛陽城。親逢明主真千載，曾謂斯人止九卿。惟有一端差慰意，鶴山大字扁堂名。
挽吳君謀少卿二首  其二 劉克莊
立德尤高似立言，常嗟此語欠精論。鄴侯架冷惟書在，董子陵荒有策存。太息晚猶條世務，大招未易返騷魂。薤歌不盡云亡恨，直待碑成慰九原。
二月八日二首  其一 劉克莊
百骸豈久堅牢者，兩曜寧逃薄蝕哉。有玉斧脩圓復闕，無金篦刮膜難開。坐跏趺榻塵慵掃，手校讎書記不來。辜負持螯把盃興，暮年十日九清齋。
二月八日二首  其二 劉克莊
龜筴皆云二月佳，愁眉攢定幾曾開。不如腐草成螢爝，絕似明珠隔蚌胎。啖月蟇何嘗磔死，啣泥燕却已歸來。清羸不敢深思索，信筆成章一散懷。
喜大淵至二首  其一 劉克莊
乾鵲查查得許忙，弓寮越境訪溪堂。故交有約過安道，季世無人弔卜商。聊爲先儒增管見，不煩太乙下藜光。要知韓孟新吟否，此則賡酬第一章。
喜大淵至二首  其二 劉克莊
敕尾詞頭老不任，偶逢寸暇惜如金。進賡聖製董絃曲，退伴君聯石鼎吟。曉漏聞鐘猶共話，雪泥躡屐每相尋。而今不辨人顔色，坐久琅琅認語音。
和竹溪三詩 戊辰二月六日 劉克莊
礮車雲怒激狂瀾，只作禪家露電觀。抽得元身閑處著，免他冷眼靜中看。買山深悔於城近，逃席何須待酒闌。昔美少年今皓白，懶從日者問支干。
和竹溪三詩 昌黎與孟簡尚書書 劉克莊
紛紛儒墨互攻排，此事吾嘗體認來。一向嵩山面空壁，一於驪岫撥殘灰。賢如顔閔今亡矣，古有彭聃安在哉。歲晚雪中逢族子，退之至此未忘骸。
和竹溪三詩 遣興 劉克莊
晚慕玄真與季真，床頭金盡不憂貧。六如偈簡常持念，四勿箴佳最切身。古有德衰年亦暮，今誰齒宿意猶新。手遮西日過門客，來拜龐公者幾人。
和竹溪三詩 效顰一首 劉克莊
衰殘悔不早脩真，藍縷何須更逐貧。諸惡能通三世業，瓣香要做再來身。先民至死思存漢，諂子偷生作美新。俯仰兩間無愧怍，有辭可以白先人。
題真繼翁司令新居二首 聽雨樓 劉克莊
共極堂中聽雨樓，誰知華扁有源流。追攀應物并和仲，友愛全真與子由。老監情尤鍾冢嗣，放翁語亦本前修。文忠百世之標準，更向韋蘇以上求。
題真繼翁司令新居二首 格軒 劉克莊
招鶴山空衿佩散，至今復以格名軒。禮詩學已先傳子，性理書猶密付孫。程氏必須通一件，申公云不在多言。侯芭老去頭如雪，曾受吾師罔極恩。
別後寄大淵二首  其一 劉克莊
面削瓜黄頭雪白，雀羅庭院久深蕪。勞煩上客迂童馬，慙愧貧家闕飯芻。絕喜緒言聞輔嗣，了無齋襯供文殊。定知別後尤精進，尋得軒皇所失珠。
別後寄大淵二首  其二 劉克莊
苛留未忍聽驪駒，薄具酸寒不可孤。鄰巷沽來惟飲汁，田家客至具焚枯。吾衰異昔中年別，子去云誰半夜呼。敬問伯魚詩禮外，過庭亦有異聞乎。
竹溪和予喜大淵至二詩復疊前韵  其一 劉克莊
章子捐書洒埽忙，華軒乃肯過草堂。知聞敢望回并賜，文獻難徵夏與商。會有神醫爲刮膜，豈無鄰女肯分光。聾盲常起於音色，三復聃書檢欲章。
竹溪和予喜大淵至二詩復疊前韵  其二 劉克莊
力綿恩重老難任，篋有龍綃橐有金。猶記席前曾見問，安知澤畔自行吟。吾聞正始聲初吐，子有元和脚可尋。今大宗師惟閣老，蟬嘶未必不知音。
答方俊甫投贈二首  其一 劉克莊
抽還手板把隨如，甘向三家村卜居。晚有絕詩題白下，早爲選禮倡黄初。難從楊子通奇字，却羨祁公學草書。國語一編可傳世，何妨左氏失明餘。
答方俊甫投贈二首  其二 劉克莊
李杜壇高未易扳，鯨波浩渺鶴天寬。潮音堂上頻升座，日過寮中暫掛單。顔子向來曾父孔，李翶未可便兄韓。內丹僅足延齡爾，若要飛昇必大丹。
送玉融周醫 劉克莊
苛留孤月伴長庚，無奈殘星欲啟明。曾子數商誠有罪，韓公云籍未嘗盲。病深不早迎秦緩，貲薄將何謝宋清。客問後村翁健否，呻吟中有句將行。
征婦詞十首  其一 劉克莊
聞說三邊地，今爲百戰場。君書一二紙，妾淚萬千行。
征婦詞十首  其二 劉克莊
妾甘爲隠服，君喜冒先鋒。但祝玉關入，寧無石窌封。
征婦詞十首  其三 劉克莊
遠書徒攪思，歸信屢愆期。瓦卦偏無準，燈花未必知。
征婦詞十首  其四 劉克莊
寬作三年別，安知四序遷。可憐容鬢改，人有幾三年。
征婦詞十首  其五 劉克莊
去時兒在腹，忽已語嚘啞。何日番休了，迎爺兩手叉。
征婦詞十首  其六 劉克莊
詩云王赫怒，吏說相宣威。假使從公旦，三年便衮歸。
征婦詞十首  其七 劉克莊
燒操蒙衝艦，獲堅雲母車。賜君新節鉞，還妾舊荆綀。
征婦詞十首  其八 劉克莊
野雉自雙飛，離鸞半隻棲。君非秋胡子，妾是杞梁妻。
征婦詞十首  其九 劉克莊
江南絲帛貴，塞北雪霜濃。莫恨鐵衣冷，全裝可禦冬。
征婦詞十首  其一○ 劉克莊
晨起推孤枕，昨夜留半衾。恐郎渾忘却，萬一夢相尋。
商婦詞十首  其一 劉克莊
嫁作商人婦，牙籌學算商。元來有胎教，生子肖弘羊。
商婦詞十首  其二 劉克莊
今夕佳風月，身同影守房。藁砧定何處，皮裹鐵心腸。
商婦詞十首  其三 劉克莊
圖南倭舶透，敗北榷場開。妾貌不長好，君行何日回。
商婦詞十首  其四 劉克莊
蜮含沙射影，鰐以尾勾人。不是妾饒舌，願言君愛身。
商婦詞十首  其五 劉克莊
客夢嫌雞早，歸心恨馬遲。感君留半鏡，教妾畫新眉。
商婦詞十首  其六 劉克莊
月夕孤單女，天涯放逐臣。偶逢顧曲客，忘却買茶人。
商婦詞十首  其七 劉克莊
粉堞五七里，青帘三四家。客沽北府酒，女唱後庭花。
商婦詞十首  其八 劉克莊
道遠書筒少，時難旅橐垂。花飛春事過，柳暗曉粧遲。
商婦詞十首  其九 劉克莊
昔夢隨君去，猶疑在我傍。素慙傾國色，旋學入時妝。
商婦詞十首  其一○ 劉克莊
自說居奇貨，人知有販心。相如小商爾，賣賦得千金。
古宮詞十首  其一 劉克莊
妾意憨如昔，君心苦不常。未聞求故劍，別有獻明璫。
古宮詞十首  其二 劉克莊
妬亦常情爾，長門譴太深。猶將金買賦，萬一帝回心。
古宮詞十首  其三 劉克莊
溝水通宮苑，泠泠去復回。無人漏言語，紅葉是良媒。
古宮詞十首  其四 劉克莊
年年花鳥使，選色進深宮。不論妾心赤，惟看妾臂紅。
古宮詞十首  其五 劉克莊
繐帳渾如舊，何曾奏伎來。君王不終惠，留妾在空臺。
古宮詞十首  其六 劉克莊
玉輦臨前殿，方陳角觝嬉。如何熊犯蹕，僅有一昭儀。
古宮詞十首  其七 劉克莊
何必關山遠，凉風在殿西。簫聲猶裊裊，舞袖忽凄凄。
古宮詞十首  其八 劉克莊
君恩如紈扇，惟恐值秋風。方喜入懷裏，安知棄篋中。
古宮詞十首  其九 劉克莊
八代更相禪，休文北面蕭。不如文惠妾，垂淚記前朝。
古宮詞十首  其一○ 劉克莊
妾性尤柔順，相看滿面春。安知時態薄，偏妬入宮人。
處士妻十首  其一 劉克莊
死無衾覆首，貧乃士之常。婦謚爲康子，何須問太常。
處士妻十首  其二 劉克莊
王遣金駟聘，先生已許王。徙家變名姓，非獨接輿狂。
處士妻十首  其三 劉克莊
何必如郎伯，區區祿萬鍾。辟纑并織屨，足了一生中。
處士妻十首  其四 劉克莊
王將托一國，自駕請先生。門外車迹衆，萊妻投畚行。
處士妻十首  其五 劉克莊
嫁與張京兆，新眉掃黛濃。不如伯鸞婦，長伴藁砧舂。
處士妻十首  其六 劉克莊
愛子死於汲，常情鮮不悲。賢哉孝廉婦，哭恐阿姑知。
處士妻十首  其七 劉克莊
遺金不知主，視若盜泉然。相與棄之野，婦賢夫亦賢。
處士妻十首  其八 劉克莊
當日獻皇后，逃生屋壁間。何如伴龐老，同入鹿門山。
處士妻十首  其九 劉克莊
自從冀缺後，饁婦有誰歟。翟氏差清苦，肯同夫荷鋤。
處士妻十首  其一○ 劉克莊
夫出隨羔鴈，妻憂往不還。別詩真善謔，帝笑放歸山。
縱筆六言七首  其一 劉克莊
少日才高戶大，暮年酒聖詩豪。且教兒童精選，誰能奴僕命騷。
縱筆六言七首  其二 劉克莊
古調不同俗調，後儒多異先儒。美蔡中郎幼婦，呵鄭司農老奴。
縱筆六言七首  其三 劉克莊
學射必百發中，觀棋爭三著高。畫工一洗萬馬，巨人一釣六鼇。
縱筆六言七首  其四 劉克莊
讀過書皆遺忘，老來詩愈顛狂。不獻貴人夾袋，盡入奚奴錦囊。
縱筆六言七首  其五 劉克莊
佛經六千餘卷，聃書八十一篇。今爲二氏學者，我則兩端竭焉。
縱筆六言七首  其六 劉克莊
精衛銜石填海，醯雞以甕爲天。拊石鳳翔千仞，□□龍沕九淵。
縱筆六言七首  其七 劉克莊
從我轍環衰世，有誰鼓瑟暮春。高弟勇浮海者，聖師與浴沂人。
有嘆 劉克莊
方喜鳳簫吹協律，忽驚鸞鏡黯無光。入君懷袖初蒙幸，著主衣裳外不忘。陌上野遊多薄倖，閨中婉孌有剛腸。落花滿地無人掃，自是春來懶下堂。
落花怨十首  其一 劉克莊
昨日十分春，今朝幾聚塵。可憐傍輦者，有愧墜樓人。
落花怨十首  其二 劉克莊
輕薄防歌扇，回旋戀舞衣。不愁無地葬，猶擬上天飛。
落花怨十首  其三 劉克莊
越公多美妓，衛尉足名姝。無計留紅拂，傷心墜綠珠。
落花怨十首  其四 劉克莊
滕叔死千載，猶存蛺蝶圖。狂風一夕起，盡化作青蕪。
落花怨十首  其五 劉克莊
春去花開謝，君王豈復知。不如劉項際，猶有葬虞姬。
落花怨十首  其六 劉克莊
開遍千紅紫，東皇力最多。朱明笑青卉，無奈百花何。
落花怨十首  其七 劉克莊
天女殷勤散，風姨僝僽空。兒童掃落葉，蜂蝶抱枯叢。
落花怨十首  其八 劉克莊
徐庾空浮艷，何曾有一篇。我朝惟二宋，絕唱兩三聯。
落花怨十首  其九 劉克莊
已費栽培力，又爲膏沐容。花神渾忘却，將謂屬東風。
落花怨十首  其一○ 劉克莊
謝女吟邊絮，英臺去日衣。不應零落盡，惟見蝶兒飛。
釋老六言十首  其一 劉克莊
惠能鐵葉漆布，瞿曇金棺茶毗。若道老君不死，未知秦失吊誰。
釋老六言十首  其二 劉克莊
應真渡揭厲水，箇箇皆以杖扶。長江千里天塹，詎能踏一枝蘆。
釋老六言十首  其三 劉克莊
道家事頗恍惚，稗官書多詼諧。帝居非若溷也，天上豈有厠哉。
釋老六言十首  其四 劉克莊
一筆受楞嚴義，三書贈大顛衣。取經煩猴行者，吟詩輸鶴阿師。
釋老六言十首  其五 劉克莊
九萬里摶而上，三千秋鳴相酬。未免爲二蠱笑，誰能作雙鳥囚。
釋老六言十首  其六 劉克莊
或說自竺乾至，或云先混沌生。貌似金毛獅子，心疑白蝙蝠精。
釋老六言十首  其七 劉克莊
今無尋師重趼，古有求人宿舂。道在青牛關外，經來白馬寺中。
釋老六言十首  其八 劉克莊
吾嘗評石鼎詩，蓋出一手所爲。若使彌明能道，唐朝有兩退之。
釋老六言十首  其九 劉克莊
慧燈回照覺性，靈丹難活肉身。世無伶俐衲子，天有愚懵仙人。
釋老六言十首  其一○ 劉克莊
參請燒丹方士，瞻相多寶如來。聞丹竈有聲裂，入寶山空手回。
次徐戶部韻 劉克莊
不能測海更窺天，頗廢開荒與糞田。碧眼睛中疑有祟，白蕉肘後惜無傳。佛云泡影應如是，儒說心思既竭焉。老子冥搜難屬和，公詩美似彈丸圓。
記漢事二首  其一 劉克莊
溺天子殿衙，嘔丞相車茵。古有禮揖客，今無劾弄臣。
記漢事二首  其二 劉克莊
秦尊君卑臣，漢敬賢如賓。解衣南鄭將，前席洛陽人。
又六言二首  其一 劉克莊
羣雄走野逐鹿，一士入海騎鯨。不聽安期畫策，便知子羽無成。
又六言二首  其二 劉克莊
貴欒大佩六印，賦侏儒俸一囊。曼倩面有饑色，蟠桃三度偷嘗。
雜記六言五首  其一 劉克莊
移了太行王屋，飛上鈞天帝居。黠子盡淪鬼籙，敢兒方讀仙書。
雜記六言五首  其二 劉克莊
五更三點待漏，一目十行讀書。圖南先生仙者，偶然睡覺月餘。
雜記六言五首  其三 劉克莊
十月在胞胎裏，一朝出顖門外。不干靈丹九轉，且看純陽二字。
雜記六言五首  其四 劉克莊
上界尤多官府，丹成不必飛沖。回仙一歲一度，來聽蓬萊松風。
雜記六言五首  其五 劉克莊
曾何薰兮琴調，亦聞鏗爾瑟聲。愛清廟音倡歎，嫌玉臺體浮輕。
寓言 劉克莊
夢裏依稀若在傍，安知覺後忽他鄉。裁成出戍衣封去，挑就迴紋錦寄將。多謝舊官留破鏡，半爲蕩子守空房。偶逢女伴悲酸嘆，不似披緇意味長。
再次竹溪韻三首  其一 劉克莊
誰云子建卷波瀾，詩到黄初最可觀。無奈中衰變風起，不應例作晚唐看。煎膠粘莫教春去，秉燭遊誰管夜闌。縱有閒愁天樣大，此翁爛醉不相干。
再次竹溪韻三首  其二 劉克莊
健筆當年奡可排，豈知老挾病俱來。芋梨煨熟曾分啖，榾柮燒殘共畫灰。伏壁尚堪傳學者，虞廷猶記和康哉。向時同輦諸君子，輸與村翁早乞骸。
再次竹溪韻三首  其三 劉克莊
小詞落拓逼希真，未典春衣未是貧。窮肯磷緇久幽操，老猶熏沐不貲身。營巢燕熟飛來舊，脫袴禽癡喚著新。蜀口塵清江浪白，息頭重作太平人。
自和效顰一首 劉克莊
未愛京師傳子真，園池冷落戶庭貧。神仙疑是丹丘子，年紀高於絳縣人。春去似催花送老，歲荒聊喜麥嘗新。晚知嵇阮非酣暢，名與盃中物孰親。
挽陳常卿二首  其一 劉克莊
幼共從師長五年，暮齡彼此各華顛。我辭台斗先還笏，君望蓬萊忽引船。差勝於朝於市者，相携某水某丘邊。老儒未至忘情地，便是瞿聃亦泫然。
挽陳常卿二首  其二 劉克莊
族甲莆鄞鮮擬倫，兒班玉筍壻朱輪。析財遍及棣華子，艎粟均沾菜色民。鄉飲酒希先酌者，洛英會失戴花人。與君世世聯牆住，晚築新阡亦卜隣。
送延平鄧醫 劉克莊
和扁過門千百輩，鄧先神妙七閩推。非關玉枕方猶閟，自是金篦刮已遲。天下豈無書未見，世間唯有老難醫。綺裘寶馬相酬贈，未抵樗翁七字詩。
再贈一首 劉克莊
藥囊價重百車渠，肯受村翁折簡呼。失喜迎君瞻紫氣，必能爲我索玄珠。晨興舐鼎嘗殘藥，夕暝吹燈據槁梧。乞取刀圭補精髓，天公豈忍瞎癯儒。
次韵建安章南舉投贈 劉克莊
薄有田園興，閑挑草木情。殷勤美年少，存問老書生。晚覺論心少，誰堪歃血盟。吾衰得吟友，不憚攬衣迎。
送山甫赴嶺口倉與黄兄來復同載 劉克莊
德遠先生學者師，此郎超詣可傳衣。凌雲才子聲名早，煮海麤官氣力微。二尺檠商今與古，三家村有是和非。直須滿了葵丘戍，策杖溪邊待璧歸。
送山甫赴嶺口倉五言二首  其一 劉克莊
跬步難相捨，今爲薄宦驅。長年幹父蠱，晚節頼家駒。鄉近多安訊，時清少急符。故人問郎罷，卧起一筇扶。
送山甫赴嶺口倉五言二首  其二 劉克莊
三子俱匏繫，將如此老何。吾方期跨竈，汝勿厭熬波。食檗心尤苦，鹽梅味主和。先民羞詭遇，不在獲禽多。
記辛酉端午舊事二首  其一 劉克莊
老子從來寵利輕，於棋待詔昧平生。內中稱賞秦郎帖，御筆批依不必更。
記辛酉端午舊事二首  其二 劉克莊
最怕摛詞與草麻，明朝傳布競攻瑕。而今失韵乖平仄，撻市哄堂一任他。
雜興四首  其一 劉克莊
何待頡羹方引退，暫忘設醴可覘終。申公見事差傷晚，直待髠鉗八十翁。
雜興四首  其二 劉克莊
滿城士女鬭鮮粧，無藥能醫一國狂。猶有當年舊旗鼓，溪頭讓與少年郎。
雜興四首  其三 劉克莊
落月導螢穿絳幔，殘膏呼鼠覆青燈。心知黠鬼慵窺屋，戶上聊施艾道陵。
雜興四首  其四 劉克莊
九節菖蒲採極難，慇勤來自武夷山。去年苞寄分同好，今日栽成忍獨餐。
山甫既別三日復得此詩追餞 劉克莊
珍重吾兒記瞽言，獻之玉帳及輶軒。漢鉗者衆商多犯，秦稅民深吏少恩。監竹忍饞毋食筍，割葵輕手勿傷根。烏衣子弟多佳者，莫遣諸賢笑後村。
曉意 劉克莊
鴉啼曙色尚朦朧，驚起山房夢蝶翁。始悟區區大槐裏，不如栩栩亂花中。
無題 劉克莊
鯨海外多仙境界，蟻窠中有小乾坤。不愁北谷愚公老，自覺南柯太守尊。
轅固 劉克莊
非竇太皇崇老子，呵公孫子詫周公。漢廷可是無驍勇，刺彘須煩九十翁。
醉鄉六言二首  其一 劉克莊
戒飭長鬚赤脚，客來洒掃送迎。莫言老子晏起，但道先生宿酲。
醉鄉六言二首  其二 劉克莊
古帝神遊其所，飲仙死葬是中。晉人竊往者衆，唐朝始絕不通。
久雨六言四首  其一 劉克莊
夏雨轟轟斷霉，新蟬已噪庭槐。不曉阿香何意，故將車子頻推。
久雨六言四首  其二 劉克莊
汗體方遥團扇，粟膚俄索裌衣。束縕盡驅蚊去，捲簾莫礙燕歸。
久雨六言四首  其三 劉克莊
初疑瓠子隄决，又恐媧皇石穿。已是吹翻茅屋，那堪流了葑田。
久雨六言四首  其四 劉克莊
平陸莽爲巨浸，晴空變作漏天。明朝是小暑節，重霉必大有年。
小暑日寄山甫二首  其一 劉克莊
微官便有簡書畏，貧舍非無水菽歡。插架籤存先世舊，堆床笏美一時觀。遠書且問平安好，前哲曾嗟嗣守難。了却臺參早懷檄，暫歸亦可小團欒。
小暑日寄山甫二首  其二 劉克莊
七年侍膝極融怡，半月分襟費夢思。比鹿門翁吾齒耄，作魚梁吏汝官卑。擊鮮何忍爲兒溷，反鮓無煩寄土宜。若見省郎問村叟，不能書札尚能詩。
用舊韻贈瑩上人 劉克莊
飛錫應來從鷲嶺，卓茅渾未有蜂窠。輸他靈運先成佛，笑殺僧伽改姓何。一半芋甘堪共飽，六如語妙不須多。珍公棒喝方行用，肯著詩仙掛搭麽。
挽禮侍中舍朔齋劉公三首  其一 劉克莊
元祐相君纔六世，端平朝士不多人。冰翁仙去傳佳壻，鐵漢亡來有後身。誰向淹中起綿蕝，何曾閣下掌絲綸。未知造物何年代，昴復儲精嶽降神。
挽禮侍中舍朔齋劉公三首  其二 劉克莊
紛紛健吏奉新書，一點侁星絕世無。鉗鐵冶人心不忍，秉牢盆筆涕先濡。近臣遠作輶軒使，法從臞於陋巷儒。懊惱西風情太薄，不吹老淚到蘇湖。
挽禮侍中舍朔齋劉公三首  其三 劉克莊
玄都觀裏曾聯句，鐵壁堂中許附名。客舍炊粱成蝶夢，僧廬煨芋忽雞鳴。君賢惜不登台輔，吾耄何堪拜老更。直待無身始無恨，有身死到恨難平。
聞五月八日宸翰口號十首  其一 劉克莊
有文殊佛來禪室，無後將軍顧草廬。肉眼錯看病居士，玉音猶記老尚書。
聞五月八日宸翰口號十首  其二 劉克莊
叩墀還笏今三閏，誓墓垂車又五春。頼有兩輪大圓鏡，當空照見戴盆人。
聞五月八日宸翰口號十首  其三 劉克莊
飲瓢未必臞顔氏，裹飯誰曾訪子來。天上人間唯玉帝，肯分雨露到枯荄。
聞五月八日宸翰口號十首  其四 劉克莊
樹精猶識呂翁仙，輿尉安知絳老賢。黄吻小兒吾語汝，古來天子禮高年。
聞五月八日宸翰口號十首  其五 劉克莊
喜孝肅才令次對，携明逸手與同登。臣於二老非儔匹，慚愧虛加學士稱。
聞五月八日宸翰口號十首  其六 劉克莊
三重茅喜無乾雨，一瓣香祈大有年。却笑癡人即山鑄，不如老子仰天田。
聞五月八日宸翰口號十首  其七 劉克莊
物色桐江垂釣客，招延商嶺茹芝翁。永歌帝閣薰絃裏，密啟詞垣夾袋中。
聞五月八日宸翰口號十首  其八 劉克莊
曾爲元禮登龍客，亦上昭王市駿臺。相與席間珠履說，此翁雖瞽有詩來。
聞五月八日宸翰口號十首  其九 劉克莊
翁參老龍華皓首，兒非逸驥附青雲。瓣香先祝堯天子，次祝汾陽郭令君。
聞五月八日宸翰口號十首  其一○ 劉克莊
古人一飯必思償，恩大如天未易忘。囝罷白頭相告語，三生不可負容堂。
雜興四首  其一 劉克莊
尚記青燈同講貫，安知白首始遭逢。向來衆論稱雛鳳，歲晚同時拜老龍。
雜興四首  其二 劉克莊
梁松帝壻拜堂下，伏波將軍坐受之。汝雖自詫樊川姪，吾未嘗聞蔡克兒。
雜興四首  其三 劉克莊
醉尉怒呵故侯獵，亭長豪奪徵君牛。射虎將軍餘怒在，賣藥先生一笑休。
雜興四首  其四 劉克莊
簀中尸忽爲秦相，跨下人俄拜楚王。老退已成大父笑，行嘲一任少年郎。
贈許登仕 劉克莊
蓬戶無人來問疾，薇垣道汝妙通仙。此翁書眼真盲矣，之子心眸愈瞭然。預算粉郎將死日，能推絳老始生年。清漳守相方懸榻，應助君平賣卜錢。
送方汝楫客授嚴陵 劉克莊
昔年尚友先君子，晚見賢郎自策名。芹泮佩衿尊鄭老，桐江譜牒派玄英。譽髦孰不觀朝彩，耄齒吾難主夏盟。若見監州煩問訊，必分風月照寒檠。
曉意 劉克莊
夢入華胥國土來，咍㘆不省夜何其。青燈明滅窺昏眩，絳幘殷勤警惰嬉。窗外百禽更唱和，褌中羣虱尚貪癡。病翁未得全無事，不作新詩改舊詩。
方具免牘走筆次竹溪中書韻 劉克莊
不知捷徑在終南，應是癯儒骨相凡。馬負遥瞻隔河洛，牛車蚤已出殽函。自憐鬢雪今垂領，豈料條冰晚入銜。望見蓬萊吾足矣，逆風不慮更吹帆。
懷舊二首  其一 劉克莊
陌上傳宣學士聲，旋施席帽拂華纓。催謄制草依時進，多點宮蓮徹夜明。五相一翁真薄命，三君八俊總虛名。世間妙物無過酒，澆得胸中磊塊平。
懷舊二首  其二 劉克莊
昔掌綸言提史筆，心思目力兩徒勞。藏山書可禿千兔，釣海力能連六鼇。空有風號陵上柏，更無春到觀中桃。蒼梧雲暗重華遠，淚落當年舊錦袍。
田舍二首  其一 劉克莊
源裏人家太古時，爭爲雞黍款漁師。下山莫向城中說，第一休教太守知。
田舍二首  其二 劉克莊
桀溺長沮振古豪，不能歷聘遂深逃。貛郎一肚皮周禮，浪說求田意最高。
寓言 劉克莊
生有縫舂諷，死無封禪書。不須求大手，吾自表幽墟。
硯 劉克莊
圓眼珠單顆，方穿玉一漥。寶如雙白璧，草了十黄麻。
耄志十首  其一 劉克莊
富貴浮榮何足道，綱常大義詎容差。皆云養子將防老，豈若嬌嬰未識爺。上欲奪情俾歸衮，臣寧斷腕不操麻。向非十日留黄力，輦路幾於誤築沙。
耄志十首  其二 劉克莊
擁萬貔貅佩玉麟，內防天塹外邊塵。昔嘗以處范韓老，今奈何可許史親。孤士但知怒螳臂，先皇不罪批龍鱗。此身只合山陰住，長作陵邊洒掃人。
耄志十首  其三 劉克莊
甫入烏臺賓客賀，舉朝側耳聽抨彈。臣方抗奏嬰龍頷，上已批依免豸冠。皦日方中寧有蔽，佞山一拔了無難。追攀老艾吾安敢，聊喜詞臣不辱官。
耄志十首  其四 劉克莊
端平忝綴鵷行末，曾抗綱常疏一通。諸老不能回橫議，孤臣猶記寤清衷。鶴林莫掣傲象肘，烏府甘彎射羿弓。西澗相君知我者，篋中尚書記遺忠。
耄志十首  其五 劉克莊
憶昔叨陪冊府仙，曾陳大計璪琉前。探符癡妄空勞矣，當璧休祥已灼然。奉璽相真曾浴日，倚楹女豈敢貪天。分明狐趙俱釀賞，不似之推隠去賢。
耄志十首  其六 劉克莊
京華汩沒易忘歸，欲去還如鳥著𥻿。但見朝臣均佚詔，未聞御製送行詩。執殳昔慕前驅伯，棄扇今如失寵姬。白首漁翁空感慨，當時餞客半臯夔。
耄志十首  其七 劉克莊
善和坊裏早多病，翰墨場中竟策勳。徑以文辭擢臣向，俄而科第與劉蕡。上方好問經疑義，予不能通史闕文。拈起祈招猶未識，安知五典與三墳。
耄志十首  其八 劉克莊
堯言播告幾絲綸，服漢衣冠易介鱗。羞戰黑山爲虜將，俾王青社備藩臣。招懷河北來降者，響附山東聽詔人。可惜蹉跎隳晚節，聖恩尚許廟爲神。
耄志十首  其九 劉克莊
衛王自謂過伊周，奕葉珥貂何足酬。四世五公禁太盛，六卿三家僣有由。地寒曾爲國遠慮，天高未察臣志謀。京檜令終真幸矣，何須接踵貴弔攸。
耄志十首  其一○ 劉克莊
此篇不是臣當筆，清曉貂璫忽踵門。朕欲散文安用偶，卿多古意勿傷繁。院收同列殘篇去，家有先朝聖筆存。臣億何嘗無氣性，芻言安得及王言。
漫興二首  其一 劉克莊
身似著冠狂賀監，面如留髮老盧能。無丹竈地燒鉛汞，有海潮音話葛藤。龍象聾觀俱讚嘆，犬鷄癡望共飛昇。門前驀有侵晨客，向道先生寢未興。
漫興二首  其二 劉克莊
送老虛無寂寞濱，聖朝乃復記遺民。□摛溫洛滎河筆，藻飾寒灰槁木身。雖拜老龍呼學士，肯教夜鶴怨山人。它時題向征西墓，道是先皇獻納臣。
寄盧威仲中書 劉克莊
艾翁孝廟老詞臣，曾許樗翁接後塵。想見柳邊飛蓋客，不忘花外小車人。無斜封出公嚴憚，有賜金揮僕未貧。聞上三房歸大手，周洪以後欠新綸。
懷王制參 劉克莊
因交明允知坡潁，喜少公文更雅醇。方幸儒林得吾子，奈何宰相失斯人。未揮潞國告廷制，久作河陽入幕賓。自古塤箎宜送奏，開元張垍與張均。
寄馮初心給事 劉克莊
三入承明倦論思，都門祖帳憶當時。琴彈古調將歸操，篋寶初心送別詩。經歲空函無一字，侵朝明鏡有千絲。遥知手內封還筆，山尚堪移此不移。
寄吳恕齋侍郎 劉克莊
幾年病卧禪床上，一旦名標御札中。收召東都無處士，記憐北谷有愚公。依然晚景垂衰白，勝似天街踏軟紅。多謝臯夔與周召，十分結裹後村翁。
寄劉實齋侍郎 劉克莊
狂胡昔犯高安郡，井邑皆經蹀血餘。兒童猶記馴治化，盜賊能全白鶴居。子政子駿皆博學，公是公非各著書。侍郎鼎貴殿諸老，劉氏愈蕃而大歟。
寄翁丹山侍郎 劉克莊
閲盡諸公上要津，丹山除目一番新。六卿尤重大宗伯，九制須還老舍人。太史將封乃留滯，紀瞻雖召尚逡巡。應憐公幹今衰病，頻寄書來寂寞濱。
寄洪雲巖尚書 劉克莊
再尹神臯逾兩載，市無羣鬭獄無冤。至尊猶遣使傳詔，細故何煩士舉幡。昨日千牙兵遶帳，今朝幾箇客過門。懸知一念尤忠愛，報大臣知聖主恩。
悼吳校勘 劉克莊
去國親朋風雨散，惟君從步至徐州。時清相有客雲意，力薄吾無荐禰恩。遠遯猶疑在空谷，大招安肯入脩門。忽聞社友傳新訃，枯目滂然有泪痕。
感遇二首 劉克莊
□趁朝參多失曉，不堪舞蹈始休官。臨危昔以頭全□，懲忿今無髮指冠。醉語唐嗔狂李白，病忘漢免老師丹。暮年感泣龍銷扇，直到來生淚未乾。
得舊藏大士小像 劉克莊
□□□□最可哀，絕交兔穎與松煤。揖賓兒引陪禪□，□□孫扶下阼階。鏡裏雙瞳無復朗，頂門一隻有□□。□□此偈誰言說，親見龕中大士來。
秋暑 劉克莊
□□七月熱，如焚復似烹。煉成女媧石，烈甚祖龍坑。月窟難梯上，天河莫挽傾。黄昏一陣雨，高枕聽韶聲。